Brief des Kaisers Hadrian
edition published: 2023-10-06
availability: CC BY-NC-SA (https://creativecommons.org/licenses/by-nc-sa/4.0/)

20197 AD 119 ? BGU 1 140

ἀντίγραφον ἐπιστολῆς τοῦ κυρίου μεθηρμηνευμένης κατὰ τὸ δυνατὸν[^a1] ἣ ἔτους γ Τραιανοῦ Ἁδριανοῦ Σεβαστοῦ τὸ γ[^a2] Πουπλίου Δασσουμίου[^a3] Ῥουστικοῦ ὑπάτοις προετέθη ἐν Ἀλεξανδρείᾳ ἐν τῇ παρεμβολῇ[^a4] τῆς χειμασίας λεγιῶνος τρίτης Κυρηναικῆς καὶ λεγιῶνος β καὶ εἰκοστῆς Δηιοτεριανῆς πρίδιε νόνας Ἀουγούστας, ὅ ἐστιν Μεσορὴ ια ἐν πρινκεπίοις. ἐπίσταμαι, Ῥάμμιέ μου, τούτους, οὓς οἱ γονεῖς αὐτῶν τῷ τῆς στρατείας ἀνείλαντο χρόνῳ, τὴν πρὸς τὰ πατρικὰ ὑπάρχοντα πρόσοδον κεκωλῦσθαι, καὶ τοῦτο οὐκ ἐδόκει σκληρὸν εἶναι τὸ ἐναντίον αὐτῶν τῆς στρατιωτικῆς διδαχῆς πεποιηκότων. ἥδιστα δὲ αὐτὸς προίεμαι τὰς ἀφορμὰς διʼ ὧν τὸ αὐστηρότερον ὑπὸ τῶν πρὸ ἐμοῦ Αὐτοκρατόρων σταθὲν φιλανθρωπότερον ἑρμηνεύω. ὅνπερ τοιγαροῦν τρόπον οὔκ εἰσιν νόμιμοι κληρονόμοι τῶν ἑαυτῶν πατέρων οἱ τῷ τῆς στρατείας χρόνῳ ἀναλημφθέντες, ὅμως κατοχὴν ὑπαρχόντων ἐξ ἐκείνου τοῦ μέρους τοῦ διατάγματος, οὗ καὶ τοῖς πρὸς γένους συνγενέσι δίδοται, αἰτεῖσθαι δύνασθαι καὶ αὐτοὺς κρίνω. ταύτην μου τὴν δωρεὰν καὶ τοῖς στρατιώταις ἐμοῦ καὶ τοῖς οὐετρανοῖς εὔγνωστόν σε ποιῆσαι δεήσει, οὐχ ἕνεκα τοῦ δοκεῖν με αὐτοῖς ἐνλογεῖν, ἀλλὰ ἵνα τούτῳ χρῶνται, ἐὰν ἀγνοῶσι.

[^a1: κατὰ τὸ δυνατὸν | [...]ω]

[^a2: τὸ γ | om.]

[^a3: Δασσουμίου | Αἰλίου τὸ γ καὶ]

[^a4: προετέθη ἐν Ἀλεξανδρείᾳ ἐν τῇ παρεμβολῇ | προετέθη ἐν [...] ἐν τῆι παρεμβολῆι]